<classify> WAZIRI wa Elimu, Sayansi,Teknolojia na Mafunzo ya Ufundi, Profesa Joyce Ndalichako amesema serikali haitamvumilia na itamshughulikia yeyote atakayehatarisha usalama wa mtoto shuleni.Aliwataka watanzania kuwa watulivu wakati wanashughulikia suala la mwalimu anayedaiwa kumuua mwanafunzi mkoani Kagera.Mwalimu huyo wa Shule ya Msingi ya Kibeta iliyopo Manispaa ya Bukoba mkoani Kagera, Respicius Patric anadaiwa kumpiga na kumuua kikatili mwanafunzi wa darasa la tano katika shule hiyo, akimtuhumu kuiba mkoba wa mwalimu mwenzake.Akizungumzia kifo cha mwanafunzi huyo jana Dar es Salaam, Profesa Ndalichako alisema kifo cha Spelius Eradius 13 kinasikitisha na kusisitiza kwamba serikali inaendelea kulifanyia kazi tukio hilo.Muwe na amani na utulivu wakati serikali inafanyia kazi suala hili, tayari polisi Kagera wanaendelea na uchunguzi na hii ndiyo kauli ya serikali...na mtambue kwamba yule hajatumwa na serikali kufanya aliyoyafanya. Nawaomba watanzania waviachie vyombo vya sheria kufanya kazi yake, alisema Profesa Ndalichako.Alisema, shule ni sehemu salama, sasa asitokee mtu yeyote akafanya vitendo ambavyo vitafanya wazazi kujihoji asubuhi kwamba waruhusu mtoto aende shule au wasiruhusu... sisi serikali tutaendelea kuchukua hatua kwa mtu yeyote ambaye atafanya wazazi na watoto waone shule siyo sehemu salama.Aliongeza kwamba, kinachoshangaza ni kwamba mwalimu huyo hata umri wake unaonesha alitakiwa awasaidie vijana, lakini bahati mbaya imetokea hayo, hivyo bahati mbaya hiyo kwa namna yoyote ile naomba isije ikatafsiriwa kwamba shule siyo sehemu salama na kwa yeyote yule ambae atatishia usalama wa watoto shuleni serikali itamshughulikia.Alisema, yeyote atakayetishia amani na usalama katika shule tutamchukulia hatua kwa kuwa tunataka watoto wote wa kitanzania waende shuleni kwa amani na wakapate maarifa na ujuzi na waweze kuchangia katika maendeleo ya nchi hii.Mwanafunzi huyo alikufa juzi kwa madai ya kipigo cha viboko kutoka kwa mtuhumiwa huyo, aliyedaiwa kumuadhibu baada ya kuiba mkoba wa Mwalimu Elieth Gerald uliokuwa na vitu mbalimbali zikiwemo Sh 75,000 taslimu na simu ya mkononi.Awali, ilidaiwa na baadhi ya wanafunzi walioshuhudia tukio hilo shuleni hapo kuwa Jumatatu wiki hii, mwanafunzi huyo alikwenda kumpokea mizigo mwalimu wake baada ya kufika shuleni hapo na bodaboda na baada ya mwalimu huyo kufika ofisini alianza kulalamika haoni pochi yake.Wanafunzi hao walisema kuwa, mwanafunzi huyo aliitwa na kuanza kuhojiwa akakana kuona pochi hiyo, hali iliyosababisha kuanza kupigwa akitakiwa kurejesha pochi hiyo.Walisema waliamriwa kuitafuta pochi hiyo mpaka chooni lakini wakaikosa, huku mwanafunzi huyo akiendelea kuadhibiwa, lakini wakati mwanafunzi huyo akiendelea kupokea adhabu hiyo, ghafla dereva wa bodaboda alifika shuleni hapo akimtafuta mwalimu aliyedai kupotelewa na pochi yake na kumkabidhi pochi hiyo iliyodaiwa kusahaulika kwa mwendesha pikipiki huyo.Aidha walisema kuwa baada ya pochi hiyo kupelekwa na bodaboda, mmoja wa walimu aliagiza mtoto huyo aletewe juisi na bajia, ambavyo hata hivyo baada ya kuletwa mtoto huyo hakuweza kula kutokana na maumivu.Mganga mfawidhi wa hospitali ya Rufaa ya Mkoa wa Kagera, Dk John Mwombeki alikiri kupokea mwili wa mtoto huyo saa mbili asubuhi na kusema mwili huo unaonekana kuwa na majeraha ya siku za nyuma na sio mapya.Aliongeza kuwa uchunguzi wa awali unaonesha mwanafunzi huyo amekufa kutokana na kipigo, huku akisisitiza kuwa mtoto huyo anaonekana alikuwa amekwishaadhibiwa siku za nyuma.Kamanda wa polisi mkoani Kagera, Augustine Ollomi akizungumza kwa kwa njia ya simu, alisema kwa sasa mtuhumiwa yuko katika vyombo vya sheria na sheria itachukua mkondo wake na kuitaka jamii kuacha kuchukua sheria mkononi.Imeandikwa na Hellen Mlacky Dar es Salaam Na Diana Deus,Bukoba.  <topic>: kitaifa 